Talle jonges is ook teen kerkverandering | Netwerk24
Talle jonges is ook teen kerkverandering
Deur Piet Van Rensburg, Bloemfontein 10 Augustus 2018 00:00
Die Bybel was eeue lank die enigste betroubare bron van kennis oor God en sy volmaakte wil vir Christene.
Maar helaas, soos Piet Theron in sy brief "Grappies, jolmusiek wis respek in kerk uit" (07.08) uitwys, het sommige geleerdes hulle die reg toegeëien om voor te gee dat hulle slimmer as God is. Sodoende reduseer hulle ons God van orde tot 'n blote handpop en glo dat hulle beter weet wat God eintlik moet gesê het – indien hulle enigsins in God glo.
Dankie Piet. Dis nie net ons ouer garde wat by die verouderde put hou nie, daar is talle jongmense wat geen erg het aan die rigting waarin die kerk beweeg nie. En sekerlik nog die Bybel lees soos daar geskrywe staan, glo soos daar geskrywe staan, doen soos daar geskrywe staan sodat hulle kan ontvang soos daar geskrywe staan.
Die Bybel is beslis die Woord van God en nie mensewoorde oor God, soos sommige van die wyses wil beweer nie. (2 Pet. 1:20, 21). In Luk. 8:18 vra die Here die vraag of die Seun van die mens by Sy koms nog geloof op aarde sal vind. Iets om oor te dink nè?